Grondkwessie amptelik volgende parlement se kopseerArgieffoto Die Nasionale Vergadering het Dinsdag ŉ verslag aanvaar wat die groot taak van die wysiging van die Grondwet om grondonteiening toe te laat, in die hande van die sesde parlement plaas. Die sesde parlement sal ná die verkiesing in Mei vanjaar tot stand kom. Die verslag is goedgekeur met 210 stemme teenoor 61, met die DA, ACDP en die Vryheidsfront Plus wat volhou dat hulle die voorgenome wysiging sal beveg. Steve Swart van die ACDP het gesê die kwessie bly hoogs verdelend terwyl Pieter Mulder van die VF Plus dit bestempel as ŉ verkiesingsfoefie van die EFF en ANC. Mulder het gesê dit is duidelik dat dit onmoontlik sou wees om ŉ grondwetlike wysiging voor die verkiesing deur te druk, maar die EFF is volgens hom desperaat om die idee aan kiesers te “verkoop” as ŉ beleidsverandering wat hulle op die ANC afgedwing het. “Ons sal steeds hof toe gaan,” het Mulder gewaarsku. Die tweede parlementêre komitee wat opdrag gegee is om die proses te behartig, het verlede week tot die slotsom gekom dat so ŉ wysiging voor die verkiesing nié haalbaar is nie en dat dit dus deur die volgende parlement hanteer moet word. Die EFF het Dinsdag die ANC daarvan beskuldig dat hy ŉ vertragingstaktiek gebruik en aangevoer grondonteiening sal slegs ŉ werklikheid wees wanneer die EFF aan bewind is. “Ons mense moet weet wie vir hulle is en wie teen hulle is,” het EFF-LP Phillip Mhlongo gesê. “Hierdie land sal teruggegee word as mense in vanjaar se verkiesing vir die EFF stem.”